Ministeri Anne Bernerillä (kesk) on läheiset suhteet tilintarkastusyhtiöön, jonka hän päästi Finavia-korvausvastuusta, kirjoittaa politiikan toimittaja Tommi Parkkonen.

Ministeri Anne Berner (kesk) on valinnut klassisen siilipuolustuksen. TOMMI PARKKONEN

Lasten perinteisessä nännätyslorussa kailotetaan kahden henkilön yhteen sopimisesta ja pussauskoppiin viemisestä. Ja myös Jonna Tervomaan 1980-luvun lapsitähtihitissä laulettiin " kappas vaan Minttu sekä Ville/pihkaantuu, näyttää ihan sille/tismalleen toisilleen ne soppii/pannaan ne pussauskoppiin " .

Jos lastenlorulauluhokema siirretään aikuistenoikean ankeaan maailmaan ja 2010-luvun hallituspolitiikkaan, niin viaton hassunhauskuus muuttuu tylsän vakavaksi - ja jopa ministerin eron aiheeksi.

Liikenne- ja viestintäministeri Anne Berner (kesk) on Finavia-sotkussa jumittautunut klassiseen siilipuolustukseen, jossa hän valitsee tarkkaan mitä hän kommentoi ja mitä tuo julkisuuteen.

Keskiviikkona Berner julkistikin hänen ja Finavian hallituksen entisen puheenjohtajan Riitta Tiuraniemen välistä viestittelyä.

Jokainen lukutaitoinen suomalainen voi tehdä niistä omat johtopäätöksensä. Etsikää ne vaikka Iltalehden nettisivuilta.

Vaan lyhyesti referoituna: ministeri Berner viivästytti Finavian silloisen hallituksen toimia kanteiden nostamisessa, ja suoraan henkilökohtaisesti esti kannetoimet tilintarkastusyhtiö Deloittea (tuo on se taikasana) kohtaan.

lll

Finavian hallitus päätti vuonna 2015 nostaa kanteet työnsä laiminlyönyttä Deloittea kohtaan Finavian entisen johdon tekemistä johdannaiskaupoista, jotka aiheuttivat valtionyhtiölle - eli veronmaksajille - ainakin 34 miljoonan euron tappiot.

Tämän oikeustoimen ministeri Berner (mainitsinko jo: kesk) esti.

Berner on tietoisesti, myös keskiviikkona viestittelyn julkistaessaan, yrittänyt suunnata huomiota pois hänen ja Finavian tilintarkastajana toimineen Deloitten yhteistyöstä.

Ja tähän väliin pakollinen sitaatti Vikipediasta:" Deloitte Touche Tohmatsu (brändinimeltään Deloitte) on yhtiöryhmittymä, joka on yksi maailman suurimmista tilintarkastusorganisaatiosta. Maailmanlaajuisesti Deloitte toimii yli 150 maassa ja työllistää noin 210 000 henkilöä, jotka tarjoavat liike-elämän asiantuntijapalveluita tilintarkastuksen, vero- ja lakipalveluiden, yritysjärjestelyiden, liikkeenjohdon konsultoinnin ja riskienhallinnan palvelualueilla. Deloitten globaali liikevaihto vuonna 2014 päättyneellä tilikaudella oli 34,2 miljardia Yhdysvaltain dollaria. "

Vielä pari sanaa Wikipedian ulkopuolelta: jokainen lukutaitoinen suomalainen ymmärtänee edellisestä tekstistä, että Deloitte tarjoaa niin sanottuja verohyödyllisiä palveluratkaisuja asiakkailleen.

Ja nyt ihan täysin kuvitteellisena randomesimerkkinä ko. palveluista; vaikkapa satunnaisille Sveitsin miljonäärikansalaisille, jotka sattuvat olemaan Suomen hallituksen ministereitä (kesk).

lll

Sitten takaisin ministeri Berneriin (kesk) ja Deloitteen.

Monia varmaan mietityttää miksi Berner itsepintaisesti, tarmokkaasti ja johdonmukaisesti vaati Finavian hallitusta perumaan 34 miljoonan euron vahingonoikeuskanteet Deloittea kohtaan.

Finavian hallituksen entinen puheenjohtaja Riitta Tiuraniemi kertoi keskiviikkona selväsanaisesti Iltalehdelle, että Berner vaati Deloittea koskevien kanteiden perumista. Bernerin perustelut eivät kuitenkaan kestäneet kahden eri asianajotoimiston vastanäkemystä. Kyseisten lausuntojen mukaan Deloittella ei ollut juridista mahdollisuutta nostaa kannetta Finavian tuolloin toimivaltaista hallitusta vastaan.

Silti Berner (kesk) vaati sovintosopimusta Deloitten kanssa.

Ja nyt mennään iloisesti foliohattuosastolle, mutta faktat ovat seuraavat:

- Ministeri Anne Bernerin Vallila Interior -perheyhtiön sekä Bernerin henkilökohtaisen asunto-osakeyhtiön tilintarkastaja toimii myös Deloitten tilintarkastajana.

- Sama Deloitten tilintarkastaja toimii myös Anne Bernerin veljen kiinteistösijoitusyhtiön tilintarkastajana.

- Ministeri Anne Bernerin Vallila Interior -yhtiön nykyinen talousjohtaja tuli Bernerin palvelukseen Deloittelta.

- Deloitten entinen toimitusjohtaja, tilintarkastusyhtiön nykyinen kovatuloinen partner, toimii puheenjohtajana säätiössä, jonka hallituksen jäsen on ministeri Berner.

lll

Jokainen lukutaitoinen suomalainen osannee tehdä tuosta omat johtopäätöksensä.

Mainitsinko jo jotain pussauskopista?